Olvasópróba: „Tündöklő Jeromos”

A darab Sáska Mihály kocsmájába játszódik, ahová megérkezik Jeromos: a tulaj „régi ismerőse”. Politikának tűnő üzletet hoz a településnek, hiszen úgy tartja, hogy szükségük van rá, majd több konfliktust szít a falusiak körében (bicskázás, féltékenység felszítása csábítással, uszítás a legnemesebb lelkű falusi ellen). Azonban nem mindenki hisz Jeromosnak, ennek legfőbb példája Bajna Gábor, akit emiatt próbál rossz fényben beállítani Jeromos. A mű végén kiderül, hogy Jeromos maga volt az ördög, aki politikai szélhámos képében jött közéjük.

A mű legfőbb üzenete a becsületesség, a gerincesség és az összefogás fontossága. Az ördög rokonszenves alakként jelenik meg, nehéz felismernünk csábításait. A darab folyamán egyedül Bajna Gábor veszi ezt rögtön észre és vigyázatra is inti társait, de ők csak a darab végére hiszik el neki, amikor Jeromos úgy eltűnik mint a kámfor.

A díszlet tipikus, szegényes székely kocsma: székely bútorok mindenféle díszítéssel (virágok, madarak), borral teli hordók, faragott székek, kancsók, korsók az asztalokon; a falat fenyőágakkal díszítették, emellett itallal teli kannák és üvegek sorakoznak a polcokon. Jeromos trónusszerű tákolmánya kissé groteszk; emelvényen lett berendezve, egy nagy kézzel készített székkel a közepén, körülötte hordók, előtte egy íróasztal.

Hagyományos székely jelmezbe lenne mindenki, kivéve Jeromost, aki a megvásárolt magyar díszruhában „tündököl”. A kocsmároson és fián egy-egy kötény lesz; Gábor is egyszerű székely ruhát visel majd: csizmát, inget és székely nadrágot. A lányokon is hagyományos népi viselet lesz majd. Fontosnak tartom a mellényen a fehér gyöngydíszítést és a hajukba font szalagot. Ezek a falusiak tisztaságát fejezik ki.

Bajna Gábor iskolázott ember, akinek a jelleméről mindent elárul, hogy visszament paraszti munkát végezni a faluba. Ő egyáltalán nem hisz Jeromosnak, aki ezért ellene próbálja fordítani a falusiakat. Az idegen rosszindulatú, álszent és hataloméhes lény. Mint már tudjuk ő maga az ördög, de „nagylelkű” cselekedeteivel próbál rokonszenvet kelteni. A kocsmárosról sem feledkezhetünk el, aki hiszékeny és pénzéhes, ezért is tudja olyan könnyen megvásárolni őt az ördög. Ám a fia, Gáspár, ösztönösen keresi a jót, nem hisz Jeromosnak és kitartóan követi Gábort. Igazából a gyilkos indulatú Ákos sem ellenszenves szereplő, hiszen tudjuk, hogy maga a Sátán befolyásolja őt. Ő a minden ember lelkében fellelhető indulatot szimbolizálja, ugyanakkor rámutat a magyarságnak arra a hibájára, amelyre már Arany János is sokszor felhívta a figyelmet, a hirtelen indulatra.

Jeromos eltűnése a kulcsjelenet, amelyet pontosan kidolgoztam. A nagy dulakodás közepette tűnne el a színpad hátsó sarkában lévő titkos süllyesztőn keresztül. Alulról vörös fény szűrődik fel, és a teljes elsötétedés előtt erre indul el Jeromos. Mielőtt eltűnne, még a nézőkre néz, majd a nagy tolongás kellős közepébe veti magát és gúnyos vigyorral az arcán elindul a süllyesztő felé. Igazából visszamegy oda, ahonnan jött. Amikor végleg eltűnik a nézők szeme elől a sötétségben egy hatalmas csattanás hallatszódik. Majd újra felgyúlnak a fények és ezután kezdik el keresni, ezután Gáspár érzi meg a kámfor szagát, és mindenki rájön, hogy Jeromos maga volt az ördög.